SKRIFTLIG FORESPØRGSEL E-0512/01

af Robert Goebbels (PSE) til Kommissionen

(22. februar 2001)

Om: Sammenligneligheden af EU's og USA's sociale statistikker

Når Kommissionen offentliggør undersøgelser af niveauet af de obligatoriske afgifter eller af den byrde, den sociale sikring udgør i de forskellige EU-medlemsstater og i USA, viser disse sammenligninger - der normalt er udtrykt i procent af BNI - altid, at afgifterne er større i Europa end i USA.

Men er disse sammenligninger relevante i betragtning af de betydelige forskelle, der gør sig gældende mellem Europa og USA med hensyn til social sikring? I USA er den sociale sikring, bortset fra offentlige programmer som f.eks. Medicare og Medicaid, stadig i vid udstrækning privat eller baseret på programmer, der vedtages på virksomhedsniveau. Mange millioner amerikanere i den erhvervsaktive alder har ingen form for sygeforsikring og betaler ikke til nogen pensionsfond. Er Kommissionen i stand til at sætte nogenlunde præcise tal på det amerikanske underskud, hvad angår social sikring? Ville det ikke øge sammenligneligheden af de sociale udgifter på henholdsvis den ene og den anden side af Atlanterhavet, hvis man tog amerikanernes ikke-obligatoriske sociale udgifter med i betragtning?

Svar afgivet på Kommissionens vegne af Anna Diamantopoulou

(29. maj 2001)

Kommissionen har redegjort for spørgsmålet om nettoudgifterne til social sikring i sine beretninger for 1997 og 1999 om social beskyttelse i Europa på grundlag af en undersøgelse udført af OECD med henblik på at vurdere nettoudgifterne på det sociale område(1). I beretningen om social beskyttelse i Europa 1999 hedder det, at beregningerne normalt er landsspecifikke, hvorved der kan opstå tvivl om sammenligneligheden mellem EU-landene. De beregninger, der offentliggøres i beretningen, gælder kun visse medlemsstater.

OECD-undersøgelsen indeholder også beregninger for USA. Kommissionen sender direkte til det ærede medlem og til Europa-Parlamentets sekretariat en oversigt over disse data, der viser, at det samlede omfang af det offentliges bruttoudgifter til social sikring er mindre i USA end i de medlemsstater, som der findes tal for, mens de samlede nettoudgifter til social sikring på den anden side ligger på samme niveau i USA og medlemsstaterne. Den største forskel er, at offentlige ordninger spiller en meget vigtigere rolle i Fællesskabet, mens private udbydere spiller en vigtig

rolle i USA. Denne forskel vil nødvendigvis blive afspejlet i sammenligninger af størrelsen af de skatter og sociale bidrag (der ligeledes betales af sociale ydelser), der er nødvendige for at finansiere lovpligtige offentlige ordninger, fordi der i disse data ikke tages hensyn til husstandenes rent private udgifter.

Kommissionen er på den anden side ikke i stand til at vurdere, i hvor stort omfang befolkningen eller behovene er dækket i USA.

Der er ikke tilstrækkelige oplysninger om udgifterne til social sikring (baseret på brutto- eller nettodata) til at vurdere socialsikringssystemernes effektivitet, fordi der mangler data om den procentdel af befolkningen, der er dækket, om omfanget af de sociale ydelser, der udbetales til de enkelte borgere, om de fordelingsmæssige virkninger og om de enkelte borgeres reelle helbredsmæssige tilstand.

(1) Jf. f.eks. Willem Adema, Net Social Expenditure, Labour Market and Social Policy Occasional Papers, nr. 39, OECD, 1999.